夏晚有懷平泉林居
作者：李德裕
朝代：唐

paragraphs: 孟夏守畏途，捨舟在徂暑。
愀然何所念，念我龍門塢。
密竹無蹊徑，高松有四五。
飛泉鳴樹間，颯颯如度雨。
菌桂秀層嶺，芳蓀媚幽渚。
稚子候我歸，衡門獨延佇。
誰言聖與哲，曾是不懷土。
公旦既思周，宣尼亦念魯。
矧余竄炎裔，日夕誰晤語。
眷闕悲子牟，班荆感椒舉。
悽悽視環玦，惻惻步庭廡。
豈待莊舃吟，方知倦羈旅。